Факт е, че от 15 г. и малко повече като основна точка в програмата на ДПС записваме демонополизация на НЗОК. Оказа се, че има мощен монопол на Касата, която се превърна в бездънна каса. Това каза в Сутрешния блок на БНТ д-р Нигяр Джафер, заместник-председател на НС и депутат от ДПС.

Никъде в Европа няма модел с една здравна каса, всеки, който се осигурява коректно, трябва да може да види какво му предлага даден фонд, част от цените може да бъдат коригирани, заяви Джафер.

По думите ѝ демонополизацията на Касата е само една от концепциите за реформа в здравеопазването. Всички, които чуят реформа, смятат, че това би довело до повече хаос. Другото нещо, около което уж има консенсус, но не се случва, е електронното здравеопазване.

Д-р Нигяр Джафер каза още, че българският пациент е този, който доплаща най-много при ползването на здравна услуга.